Ο **Αναστάσιος Κανελλόπουλος** (Κέρτεζη Καλαβρύτων, 1947) είναι Έλληνας δικαστικός και πολιτικός, επίτιμος τέως αντεισαγγελέας του Αρείου Πάγου και ιδρυτής και πρόεδρος του κόμματος ΕΑΝ. Επίσης, για μικρό διάστημα διετέλεσε πρόεδρος του Εθνικού Kόμματος - Έλληνες.

Βιογραφικά στοιχεία
-------------------

Γεννήθηκε στο χωριό Κέρτεζη των Καλαβρύτων σε φτωχή οικογένεια και έχει τρία αδέρφια που έχουν σταδιοδρομήσει ως δικαστές και δικηγόροι. Τον Οκτώβριο του 1975 εισήλθε στο δικαστικό σώμα, ως ειρηνοδίκης. Συνταξιοδοτήθηκε με τον βαθμό του αντεισαγγελέα του Αρείου Πάγου, βαθμό που κατείχε από τον Νοέμβριο του 2006.

Πολιτική
--------

### ΕΑΝ

Τον Φεβρουάριο του 2022, ίδρυσε τον πολιτικό σχηματισμό ΕΑΝ, με προγραμματικές δηλώσεις που επικεντρώνονται σε ζητήματα όπως η μετανάστευση και η πάταξη της εγκληματικότητας. Σε μικρό διάστημα ο φορέας ανάστειλε τη λειτουργία του, για να την ξεπαγώσει τον Απρίλιο του 2023 για τις επερχόμενες εκλογές. Στις εκλογές του Μαΐου 2023 το ΕΑΝ έλαβε 15.177 ψήφους (0,26%), μένοντας εκτός Βουλής. Στη συνέχεια ανακοίνωσε ότι το κόμμα δεν θα συμμετέχει στην εκλογές του Ιουνίου.

### Προεδρία των Ελλήνων

Στις 4 Απριλίου 2023 εξελέγη παμψηφεί πρόεδρος του Εθνικού Κόμματος - Έλληνες από το αρμόδιο όργανο του κόμματος. Σύμφωνα με τις δηλώσεις του, η ιδρυτική διακήρυξη του ΕΑΝ που είχε ιδρύσει, θα αποτελέσει «το ευαγγέλιο του κόμματος», ενώ δήλωσε πως ο Ηλίας Κασιδιάρης θα είναι υποψήφιος στην Α’ Αθηνών. Η επιλογή αυτή προήλθε έπειτα από την αλλαγή της νομοθεσίας η οποία πιθανόν δεν θα επέτρεπε στο κόμμα να συμμετάσχει στις εκλογές του 2023, με τον ίδιον τον Κανελλόπουλο να διαβεβαιώνει πως «με τις τροποποιήσεις που επέρχονται (ενν. ο κομματικός σχηματισμός), είναι πλήρως εναρμονισμένος με τις επιταγές του Συντάγματος».

Στα τέλη του ίδιου μήνα, την θέση του στην προεδρία του Εθνικού Κόμματος - Έλληνες ανέλαβε ο Δημήτρης Χατζηλιάδης.

Παραπομπές
----------

1. ↑  Μάνδρου, Ιωάννα. «Κόμμα Κασιδιάρη: Τι αλλάζει στους «Ελληνες» με τον Κανελλόπουλο». *www.kathimerini.gr*. Ανακτήθηκε στις 6 Απριλίου 2023.
2. ↑  «Αναστάσιος Κανελλόπουλος: Ο επίτιμος αντιεισαγγελέας του Αρείου Πάγου και επίσημα πρόεδρος του κόμματος Κασιδιάρη». *www.news247.gr*. Ανακτήθηκε στις 6 Απριλίου 2023.
3. ↑  «Κόμμα Κασιδιάρη: Ποιος είναι ο πρώην δικαστικός που φιλοδοξεί να γίνει αρχηγός - Η διαδικασία στον Άρειο Πάγο». *ProtoThema*. 3 Απριλίου 2023. Ανακτήθηκε στις 7 Απριλίου 2023.
4. ↑  «Πρώην αντεισαγγελέας του ΑΠ ο πρόεδρος του κόμματος Έλληνες του Κασιδιάρη | Star.gr». *www.star.gr*. Ανακτήθηκε στις 6 Απριλίου 2023.
5. ↑  «EAN - Ιδρυτική Διακήρυξη». *www.ean.com.gr*. Αρχειοθετήθηκε από το πρωτότυπο στις 6 Απριλίου 2023. Ανακτήθηκε στις 6 Απριλίου 2023.
6. ↑  «Γιατί αποσύρθηκε το ΕΑΝ από τις εκλογές - Τι αναφέρει ο Κανελλόπουλος». *in.gr*. 30 Μαΐου 2023. Ανακτήθηκε στις 30 Μαΐου 2023.
7. ↑  «Αναστάσιος Κανελλόπουλος: Νέος πρόεδρος στο κόμμα Κασιδιάρη ο πρώην αντεισαγγελέας του Αρείου Πάγου» (στα Αγγλικά). 6 Απριλίου 2023. Ανακτήθηκε στις 5 Απριλίου 2023.
8. ↑  ««Εκλέχθηκα παμψηφεί πρόεδρος του Κόμματος Έλληνες», λέει ο Κανελλόπουλος». *in.gr*. 5 Απριλίου 2023. Ανακτήθηκε στις 6 Απριλίου 2023.
9. ↑  «Αναστάσιος Κανελλόπουλος: Ο επίτιμος αντιεισαγγελέας του Αρείου Πάγου και επίσημα πρόεδρος του κόμματος Κασιδιάρη». *www.news247.gr*. Ανακτήθηκε στις 6 Απριλίου 2023.